ועדת הכלכלה, כנסת 16, פרוטוקול מספר 1, 2003-03-12 10:00

שלום שמחון: חברים, תודה רבה.

שלום שמחון: ברשותכם, אני רוצה להודות ליושב ראש הכנסת וגם לברך אותו באופן רשמי על תפקידו.

שלום שמחון: נמצא כאן גם חבר הכנסת רוני בר-און, שגם אותו אני מברך על תפקידו כיושב ראש ועדת הכנסת.

שלום שמחון: מגיעות מילות תודה גם לסיעת העבודה על ההמלצה לבחור בי וכן על הבחירה כאן.

שלום שמחון: אני רוצה להגיד כמה מלים לגבי הוועדה.

שלום שמחון: גם אני, כחבר בוועדה הזאת בשנים עברו, מכיר מקרוב את עבודת הוועדה ומכיר בחשיבותה.

שלום שמחון: נדמה לי גם שהיושב ראש הקודם של הוועדה, אברהם פורז, הצליח להעלות מדרגה נוספת את ועדת הכלכלה, ואני בהחלט מתכוון להמשיך מאותו מקום שבו הוא הפסיק.

שלום שמחון: אין לי שום כוונה להיות אופוזיציה לממשלה – לא בגלל העובדה שיש פה הרבה חברי ליכוד בוועדה - אלא מתוך כוונה שעבודת הוועדות תסייע למשק, ומאחר שאין לי כוונה להיות אופוזיציה למשק, אני רואה את הדברים עין בעין כדי לאפשר לתהליכים במשק להמשיך לקרות.

שלום שמחון: כפי שאתם יודעים, אני כיהנתי בממשלה הקודמת.

שלום שמחון: נדמה לי שאני השר היחיד מהממשלה הקודמת שיעמוד בראש ועדה של הכנסת, ואני רואה בכך חשיבות גדולה מאד.

שלום שמחון: הכוונה היא בסופו של דבר גם לשתף פעולה עם ארגוני הצרכנים, גם עם המשרדים הכלכליים - כמי שמכיר את העניין מקרוב כשר כלכלי לשעבר, עם הרבה תקוות להיות שר כלכלי גם בעתיד.

שלום שמחון: זה לא תלוי רק בנו, זה תלוי גם בהנהגה שיושבת כאן.

שלום שמחון: אני רוצה לומר מילה בתגובה להערת האגב שנאמרה כאן על ידי יושב ראש הכנסת בנושא התקשורת.

שלום שמחון: אני רואה בתקשורת חלק מרכזי בעבודת הוועדה.

שלום שמחון: אני גם חושב שהממשלה יכולה להיות סמוכה ובטוחה – גם לאור הדברים שאמרתי כאן – שאין לי כוונה להיות אופוזיציה לממשלה כיוון שזו אז אופוזיציה למשק, אלא יש לי כוונה בהחלט לשתף פעולה ולראות את הדברים עין בעין, מתוך כוונה להגביר את התחרות במשק ולאפשר את הגברת התחרות, אבל גם מתוך כוונה לקדם את התהליכים.

שלום שמחון: ואם אני צריך לבקש מאחד הידידים הכי חשובים של הלובי החקלאי בכנסת ישראל – שעומד היום בראש הכנסת – שלא לעשות צעדים שהמשמעות שלהם הוצאת סמכויות מתוך ועדת הכלכלה, אני חושב שאתה יכול להיות סמוך ובטוח שאפילו דידי לחמן-מסר לא תצליח, אם לא יהיו לה נימוקים משכנעים, לעכב תהליכים שצריכים לקרות, אותם אתה התחלת כשר התקשורת.

שלום שמחון: אני יודע מקרוב שגם היום ראש הממשלה - שמחזיק בתיק הזה - נועץ בך, וכפי שאתה יודע, הוא נועץ בי לא מעט בעניינים אחרים.

שלום שמחון: כמי שמכיר אותי גם בעבודתי בוועדת הכספים של הכנסת וגם כשר בממשלה, המשמעות המפלגתית היא חשובה עד שמגיעים לכנסת, ולכן אני הייתי רוצה לראות בוועדה הזאת ועדה ששותפה לכל התהליכים, בלי קשר למצע המפלגתי של כל אחד מאתנו.

שלום שמחון: בסך הכל זוהי ועדה שמרכזת בתוכה אינטרסים רבים בתוך המשק הישראלי, וצריך לומר כאן את האמת – אינטרסים מנוגדים מאד בשורה ארוכה של נושאים.

שלום שמחון: ככל שאנחנו ניטיב לחלק בינינו את העבודה ולשתף פעולה לטובת המשק – כך מדינת ישראל תצא מהעניין הזה מנצחת.

שלום שמחון: אני שוב מודה לכם.

שלום שמחון: תודה רבה.

ראובן ריבלין: ברשותך, אדוני היושב ראש, לפני המברכים אני מבקש להעיר שכמובן, לא נעשה דבר בלי התייעצות עם יושב ראש הוועדה - ויושבים פה שני שרי תקשורת לשעבר.

ראובן ריבלין: ועדת התקשורת המיוחדת הוקמה בכנסת הקודמת אד הוק לכנסת ה-15, תוך מסירת שיקול דעת לכנסת ה-16 לבוא ולקבוע אם תהיה גם ועדה נפרדת בעניין זה.

ראובן ריבלין: אין כל ספק שיושב ראש ועדת התקשורת – בין שתהיה נפרדת ובין שתהיה מאוחדת – הוא יושב ראש ועדת הכלכלה, אין על כך שום ויכוח.

ראובן ריבלין: כך היה עם אברהם פורז.

ראובן ריבלין: הוועדות הן או אחת כוועדת משנה של השנייה או אחת נספחת לשנייה.

ראובן ריבלין: הוועדה היתה נספחת לוועדת הכלכלה והפכה להיות ועדה עצמאית, כאשר לא היה הכרח שדווקא חברי ועדת הכלכלה יהיו חברים בוועדת המשנה.

ראובן ריבלין: זו היתה איזושהי סינתזה של כל השקפות העולם בקשר לוועדות הכנסת.

ראובן ריבלין: אני יכול לומר שאתה צריך להיות סמוך ובטוח שלא אעשה ולא נעשה – לא ועדת הכנסת ולא אנוכי – שום דבר בלא להיוועץ ביושב ראש ועדת הכלכלה.

ראובן ריבלין: כל דבר שייעשה, ייעשה בעצה אחת אתך.

שלום שמחון: תודה.

דוד טל: אדוני היושב ראש, עמיתי חברי הכנסת.

דוד טל: אדוני היושב ראש, אני רוצה לברך אותך על קבלת התפקיד, אני בטוח שתעשה אותו טוב, אבל אני קצת חלוק עליך.

דוד טל: הוועדה הזאת אמורה לפקח על עבודת הממשלה.

דוד טל: החוכמה כולה לא נמצאת רק שם בממשלה, אבל אני מבין – היות שאדוני הגיע משם, עדיין ההשראה והרוח של הרשות המבצעת נחה עליו וקשה לו להשתחרר מכך.

שלום שמחון: הוא פשוט קרא את הרכב הוועדה וראה מי משתתף פה.

דוד טל: בסך הכל, בכנסת הזאת – פעם אחר פעם וחדשות לבקרים – קיבלנו בקשות כאלה ואחרות, בפרט בחוק ההסדרים שמגיע כל שנה מאנשי האוצר והממשלה, וראה לאן הגענו.

דוד טל: ממש הגענו למצב קטסטרופלי.

דוד טל: אני לא הייתי מציע לך לקבל דברים אוטומטית.

דוד טל: אני בעד לעזור לממשלה, להיות קורקטי יותר נכון, להתייחס לכל דבר לגופו.

דוד טל: כשהממשלה הולכת בדרך נכונה – לתמוך בה, לעזור לה ולעודד אותה, אבל כשהיא לא עושה זאת, זה התפקיד שלנו לבקר אותה ולא לחסוך את שבטנו ממנה.

גלעד ארדן: אני לא מניח שהוא התכוון שנתמוך בממשלה באופן עיוור.

דוד טל: אני קיבלתי את הרושם שהוא התכוון שאנחנו נלך יד ביד עם הממשלה, ואני – כאופוזיציונר מלידה ונציג "עם אחד" – לא יכול לראות שאנחנו ניתן יד לכל דבר שהממשלה תבקש – כל ממשלה, לאו דווקא הממשלה הזאת.

דוד טל: בסופו של דבר, יש הפרדת רשויות, והרשות הזאת אמורה לפקח על הרשות המבצעת.

דוד טל: לכן, אני חושב שאנחנו צריכים להיות מאד-מאד קורקטיים, והוועדה הזאת – על סדר יומה יש נושאים מאד כבדים, וכפי שאמר היושב ראש, יש להם השלכות על המשק כולו בישראל.

דוד טל: אני חושב שאנחנו צריכים להתייחס לכל נושא לגופו של עניין ולראות איפה אפשר לשנות את דעתה של הממשלה, היכן לתבוע ממנה לשנות את דעתה והיכן לתמוך בה.

אחמד טיבי: אדוני היושב ראש, ראשית אני מצטרף למברכים ואני רוצה לומר לך – פעם הוועדה הזאת היתה ועדה לא חשובה, אף אחד לא רצה לבוא אליה – אני מדבר כעת כחבר כנסת ותיק.

אחמד טיבי: אני הייתי חבר קדנציה שלמה בוועדה הזאת, ואני גאה על כך שביקשתי להיות שוב חבר בוועדה הזאת בשל העובדה שבקדנציה הקודמת החשיבות של הוועדה הזו קיבלה משנה תוקף – בגלל האפקטיביות והבולטות של היושב ראש שלה וכן בגלל רבים מחברי הוועדה והנושאים החשובים שנדונו כאן, ויעיד על כך השר לשעבר.

אחמד טיבי: האמת היא שלמרות שהייתי חבר בוועדה הזאת, אני לא שמתי לב לתחומי הפעילות שלה, ואני קורא היום ורוצה לשתף אתכם מהם תחומי הפעילות של הוועדה הזו – יש דברים שאני לא מבין, אולי נצליח להבין ביחד.

אחמד טיבי: בהתאם לתקנון הכנסת, עוסקת הוועדה במסחר ותעשייה; אספקה וקיצוב; חקלאות ודיג; תחבורה על כל ענפיה; איגוד שיתופי; תכנון ותיאום כלכלי; פיתוח; זיכיונות המדינה ואפוטרופסות על הרכוש; רכוש הערבים הנעדרים.

אחמד טיבי: מה זה ערבים נעדרים?

רוני בר-און: הכוונה לנהדרים.

רוני בר-און: זו טעות דפוס, לא יכול להיות אחרת ...

אחמד טיבי: אין ערבים נעדרים.

אחמד טיבי: תגידו לי מה השם, אני מחר מביא אותם.

דוד טל: זה ערֵבים נעדרים, לא ערבים.

שלום שמחון: חבר הכנסת טיבי, זו התחלה טובה.

אחמד טיבי: אני מברך אותך .

שלום שמחון: תודה.

דליה איציק: אדוני יושב ראש הכנסת, אדוני יושב ראש הוועדה.

דליה איציק: חבר הכנסת שלום שמחון הוא גם חבר אישי של פואד בן-אליעזר, של אפרים סנה ושלי.

דליה איציק: אנחנו באנו הנה לא רק בשל תפקידנו, אלא בעיקר בשל החברות וההערכה הגדולה שיש לנו לבחור הבאמת טוב והמוכשר הזה.

דליה איציק: לרובי ריבלין ולי יצא להיות שרים משותפים, יחד עם שלום שמחון, ואתמול כאשר ישבתי עם שלום שמחון, דיברנו על כך שבעצם בכנסת אתה מכיר אנשים באופן שטחי.

דליה איציק: ממשלה היא שולחן שבו אתה יכול להכיר הרבה יותר אנשים – אם הם יסודיים יותר, אם הם רציניים יותר.

דליה איציק: אף פעם לא תשמע ממנו נתון לא אמיתי, אף פעם לא תשמע ממנו התלהמות.

דליה איציק: תמיד הוא רציני, תמיד הוא מוכן, תמיד הוא יודע.

דליה איציק: אני מאחלת לך המון הצלחה.

שלום שמחון: אני רוצה שתדעו, שבממשלה, כשהייתי צריך לספור מי תומך באיזשהו נושא חקלאי, הייתי סופר קודם כל את יושב ראש הכנסת הנוכחי, חבר הכנסת רובי ריבלין, אחר כך את שרון, ואז את שלום שמחון.

קריאות: - - -

ראובן ריבלין: הם הקימו את הציונות.

ראובן ריבלין: אפילו שיש לי מחלוקת קשה אתם על תפיסה מדינית ועל תפיסת הציונות, זו אותה דרך בציונות של הגשמה על-ידי התיישבות – חלילה, לא לומר התנחלות כי מי מתנחל בארץ-ישראל, אסור - אבל אותם אלה שהתנחלו בגן-שמואל ואותם אלה שהתנחלו בצפון ובדרום ובכל מקום בארץ וכבשו אותה, אלה אנשים שצריכים להצדיע להם.

אבשלום וילן: היושב ראש אומר זאת פעמים רבות והוא גם היה מגיע לישיבות שלנו, כך שלאורך כל השנים בנושאים הללו אנחנו בראש אחד.

אבשלום וילן: אני רוצה לברך את שלום, ידידי.

אבשלום וילן: אנחנו כבר עובדים הרבה שנים ביחד.

אבשלום וילן: אני משוכנע שבוועדת הכלכלה – למרות שניסיתי להסביר לאחמד טיבי שלא מדובר בערבים, אלא בערֵבים נעדרים, יש כאן בעיה של ערבויות וכו' – אבל בכל זאת, אני יודע דבר אחד, שחבר הכנסת פורז עשה באמת קריירה מרשימה בתור יושב-ראש ועדת הכלכלה.

אבשלום וילן: הוא עסק בקשת רחבה מאד של נושאים, ואני מוכרח לציין שגם שני שרי התקשורת האחרונים בילו כאן רבות בוועדה בנושאים הללו, ואני חושב שבהחלט ביצענו בוועדה פריצת דרך.

אבשלום וילן: אני משוכנע שיש פה הרבה מאד עבודה – עבודה חשובה – ואני תקווה שאתה באופן אישי, אבל בעיקר מפלגתך, ביחד תבצעו נאמנה את עבודתכם הפרלמנטרית כאופוזיציה לוחמת ובאמת נמצה פה את התפקיד ונגיע להישגים מרשימים לטובת מדינת ישראל.

שלום שמחון: תודה.

בנימין בן-אליעזר: אני חושב ששלום הוא אחת ההפתעות הכי גדולות שהיו לנו בממשלה הקודמת.

בנימין בן-אליעזר: לקבל אותו כפי שהוא – הוא נכנס כשר החקלאות – ולראות עם איזה מטענים הוא יצא, אתה רק עומד ומשתאה מהיכולת שלו, מהכושר שלו.

בנימין בן-אליעזר: יש לו מגבלה אחת – אני מודה - הוא בן-אדם, ולמרות המגבלה הזאת הוא מצליח להתקדם.

בנימין בן-אליעזר: בכל אופן, באוקיינוס הזה של הטירוף, להיות בפוליטיקה ולהמשיך להיות בן-אדם ואיש הגון וישר – ולהתעקש להמשיך להיות כזה – אני בטוח שהוועדה הזאת קיבלה יושב-ראש מעניין, מרתק, ואני משוכנע שגם פה הוא יפתיע.

בנימין בן-אליעזר: אני מקווה רק שתעשה את זה בתקופה קצרה מאד.

מל פולישוק-בלוך: אני רוצה להצטרף לברכות.

מל פולישוק-בלוך: אני מאחלת לך שתהיה מקצועי, ענייני ומוצלח לפחות כמו הקודם – אתה יכול תמיד להיות יותר.

מל פולישוק-בלוך: כל מי שהיה פה בישיבות של ועדת הכלכלה – ואני, מן הכיסאות האחוריים, השתתפתי מדי פעם – ציין שזו היתה ישיבה מאד מקצועית, מאד עניינית, את הפוליטיקה השאירו במקום אחר, ואני מאחלת לנו שנפעל בהתאם.

מל פולישוק-בלוך: אני רוצה להפתיע אתכם ולומר שאני – למרות שאני באה ממפלגה שנחשבת אויבת החקלאים – מאד תומכת בחקלאים, ובמיוחד בקיבוצים.

מל פולישוק-בלוך: כפי שאמר יושב-ראש הכנסת, יש להם חלק ניכר וחשוב בהקמת המדינה.

ראובן ריבלין: אני רואה את המושבים ואת הקיבוצים ביחד.

מל פולישוק-בלוך: מושבים וקיבוצים – אני חושבת שאסור לנו לשכוח את זה וצריכים לעזור להם לעבור את הימים הקשים שהם עוברים.

מל פולישוק-בלוך: יחד עם זאת, אנחנו לא צריכים להפוך להיות ועדת החקלאים, אלא תמיד ברמה הלאומית.

מל פולישוק-בלוך: אני מבקשת מהיושב-ראש לשים על שולחן הוועדה את הנושא המאד חשוב – אני גם הגשתי הצעת חוק בעניין הזה השבוע – התחייבויות המדינה לספקים של שירותים ומוצרים.

מל פולישוק-בלוך: המדינה לא עומדת בהתחייבויות שלה, ומדובר בהרס אמיתי וטוטלי להרבה מאד עסקים.

מל פולישוק-בלוך: את זה שמעתי גם מלשכות איגוד המסחר וגם בהתאחדות התעשיינים, שזה לא סקטוריאלי, מדובר כמעט בכל המשק.

מל פולישוק-בלוך: אני מבקשת שבנושא הזה נדון בהקדם.

יצחק וקנין: לא סוד – אני לא רק חבר של שלום, גם שכן של שלום, גדלנו ביחד - ולי אין ספק ששלום ימלא את התפקיד הזה בצורה הטובה ביותר.

יצחק וקנין: אני מכיר את שלום, את היכולות שלו, את הביצועים שלו, ואני חושב שגם פה הוא יפתיע, בעזרת השם.

יצחק וקנין: אני מאחל לך שבכל אשר תעשה – תשכיל ותצליח.

דניאל בנלולו: אדוני יושב-ראש הכנסת, אדוני יושב-ראש ועדת הכלכלה, ידידי, יושב-ראש ועדת הכנסת, אדוני שר התקשורת לשעבר, ואחרי אתמול – יום האישה הבינלאומי – איך אפשר לשכוח את השרה לשעבר דליה איציק.

דניאל בנלולו: אדוני היושב-ראש, אני מצטרף לברכות ואני מחבר את דבריו של ידידי, חבר הכנסת דוד טל, למה שאתה אמרת – אנחנו כולנו פה אחראים.

דניאל בנלולו: נשלחנו פה למשימה חשובה מאד, ועם מה שקרא כאן חבר הכנסת טיבי, אנחנו נעשה את זה במלוא מובן המילה ונעמוד בכל מה שכתבו – בכל התחומים אנחנו נטפל – את רשימות הנעדרים תעבירו למישהו אחר והכל יהיה בסדר.

דניאל בנלולו: אני מאחל לך בהצלחה.

יחיאל חזן: אדוני יושב-ראש הכנסת, יושב-ראש הוועדה, יושב לצדך מי שהיה שר התקשורת, אני באתי אליו כשר התקשורת לבקש ממנו עזרה למתיישבים.

יחיאל חזן: הוא אמר – יהודה ושומרון, אני ישר חותם – ואז התברר שזה לא בדיוק כך, הייתי צריך לבוא לכאן כדי שהוא יחתום.

יחיאל חזן: אני יכול לגלות לכם שהייתי צריך לחבור לחברי הכנסת טיבי וקליינר כדי שזה יעבור, ובזכותו של טיבי הצלחנו לעזור למתיישבים ביהודה ושומרון.

יחיאל חזן: אני מאחל לך הצלחה.

יחיאל חזן: אנחנו לא מכירים באופן אישי, אבל לאור מה ששמעתי, אני מאחל לנו עבודה משותפת.

יחיאל חזן: למרות שאני נמנה על הקואליציה, שמחתי לשמוע שפה כבר אין מפלגות ורק עבודה עניינית, ואני אהיה לצדך ואסייע בידך.

שלום שמחון: חברים, אני מודה לכם.

שלום שמחון: תודה רבה, הישיבה נעולה.